ANC sê nuwe wetgewing moet mense soos Zille strafHelen Zille Helen Zille, premier van die Wes-Kaap en voormalige leier van die Demokratiese Alliansie, sal Sondag hoor of sy enige dissiplinêre stappe kan verwag vir haar omstrede plasing op Twitter wat kolonialisme loof. James Selfe, voorsitter van die DA se federale uitvoerende raad, het Maandag gesê ŉ verslag deur Glynnis Breytenbach, die party se voorsitter op die federale regskommissie, is aan hom oorhandig. “Die verslag sal nou by ŉ federale uitvoerende vergadering op Sondag, 2 April, bespreek word.” Zille het op 16 Maart op Twitter geskryf: “Diegene wat aanvoer die nalatenskap van kolonialisme is SLEGS negatief, moet dink aan ons onafhanklike regstelsel, vervoerinfrastruktuur, waterpype, ens.” Mmusi Maimane, wat Zille as DA-leier opgevolg het, het ŉ klag ingedien ná die uitlatings. Die Wes-Kaapse premier het later om verskoning gevra vir haar uitlatings, maar nie voor ŉ interne ondersoek van stapel gestuur is nie. Intussen het die ANC Maandag gesê die parlement moet wette, wat rassisme en haatspraak kriminaliseer, versnel, sodat persone soos Zille gestraf kan word. “Waar mense weier om deur hul misstappe opgevoed te word, moet gestraf word. Dit sluit opposisieleiers in wat uitlatings maak wat kolonialisme loof,” lui ŉ verklaring deur die nasionale uitvoerende komitee van die ANC. “Dit wys duidelik dat die struggle voortduur tussen vooruitgang en reaksie. Dit is duidelik dat ons skaars ŉ duim wegbeweeg het van ideologiese posisies van die verlede wat kolonialisme en apartheidsrassisme as ŉ goeie ding vir swart mense beskou.” Lees alle vorige berigte oor Helen Zille op Maroela Media.